2 Bakorinthe 7 | Beibele Inthaneteng | Phetolelo ya Lefase le Lefsa
2 Bakorinthe 7:1-16
7 Ka gona baratiwa, ka ge re na le dikholofetšo tše,+ a re itlhwekišeng+ ditšhila tšohle tša nama le tša moya,+ re phethagatša bokgethwa ka go boifa Modimo.+
2 Re buleleng sebaka ka dipelong+ tša lena. Ga se ra fošetša motho, ga se ra senyetša motho, ga se ra ikhola ka motho.+
3 Ga ke bolele se go le ahlola. Gobane ke boletše le peleng gore lena le ka dipelong tša rena e le gore le hwe le go phela le rena.+
4 Go lena ke na le tokologo e kgolo ya go bolela. Ke ikgantšha kudu ka lena.+ Ke tletše khomotšo,+ ke falala ka lethabo mehlakong ya rena yohle.+
5 Ge e le gabotse, ge re fihla Matsedonia,+ ga se ra imologa nameng,+ eupša re ile ra tšwela pele re hlakišwa+ ka mekgwa yohle—go be go na le dikganetšo ka ntle ga phuthego, le go boifa ka gare ga phuthego.
6 Lega go le bjalo, Modimo yo a homotšago+ bao ba nyamilego, o re homoditše ka go ba gona ga Tito;
7 fela e sego ka go ba gona ga gagwe go nnoši, eupša le ka khomotšo yeo a e hweditšego ka baka la lena, ka ge a ile a boela a re begela+ ka go ntlhologela ga lena, go nyama ga lena kudu le go tshwenyega ga lena e le ka kgonthe ka nna; mo ke ilego ka thaba kudu.
8 Ka gona gaešita le ge ke ile ka le nyamiša ka lengwalo+ la ka, ga ke šegame. Gaešita le ge mathomong ke ile ka šegama, (ke a bona gore lengwalo leo le le nyamišitše, gaešita le ge e bile feela ka lebakanyana,)
9 bjale ke a thaba, e sego feela ka ge le ile la nyama, eupša gobane le ile la nyama wa gore le itshole.+ Ka ge le ile la nyama ka tsela ya Modimo,+ re ile ra se le gobatše le gatee.
10 Gobane go nyama ka tsela ya Modimo go lebiša boitsholong bjo bo išago phološong yeo e ka se kego ya šegamelwa;+ eupša go nyama ga lefase go lebiša lehung.+
11 Gobane bonang kamoo go nyamišwa ga lena ka tsela ya Modimo+ go tšweleditšego boikemišetšo bja lena bjo bogolo ka gona, ee, go itlhatswa leina, kgalefo, poifo, tlhologelo, phišego le go lokišwa ga phošo!+ Ka ditsela tšohle le ipontšhitše le sekile tabeng ye.
12 Gaešita le ge ke le ngwaletše, e be e se ka baka la yo a bego a dirile phošo+ goba ka baka la yo a fošeditšwego, eupša e be e le gore go ikemišetša ga lena ka baka la rena go bonagale gare ga lena mahlong a Modimo.
13 Ke ka baka leo re homotšegilego.
Lega go le bjalo, go okeletša go homotšweng ga rena re ile ra thaba kudu ka baka la lethabo la Tito, gobane ka moka ga lena le lapološitše moya wa gagwe.+
14 Gobane ge e ba ke ile ka mo kgantšhetša ka lena, ga se ka lešwa dihlong; eupša go etša ge dilo tšohle tše re le boditšego tšona e le therešo, ka mo go swanago, le go ikgantšhetša ga rena+ Tito go itlhatsetše e le therešo.
15 Gape lerato leo a le ratago ka lona ke le legolo kudu, ge a dutše a gopola go kwa+ ga lena ka moka, kamoo le ilego la mo amogela ka poifo e bile le thothomela.
16 Ke thabela gore ka ditsela tšohle ke be le sebete kudu ka baka la lena.+
2 Bakorinthe 7